CELEX: 32010D0424(07)
Language: el
Date: 2009-06-12 00:00:00
Title: Απόφαση αριθ. P1, της 12ης Ιουνίου 2009 , σχετικά με την ερμηνεία του άρθρου 50 παράγραφος 4, του άρθρου 58 και του άρθρου 87 παράγραφος 5 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για την εκκαθάριση παροχών αναπηρίας, γήρατος και επιζώντων (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/21
            
         ΑΠΌΦΑΣΗ αριθ. P1
   της 12ης Ιουνίου 2009
   σχετικά με την ερμηνεία του άρθρου 50 παράγραφος 4, του άρθρου 58 και του άρθρου 87 παράγραφος 5 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για την εκκαθάριση παροχών αναπηρίας, γήρατος και επιζώντων
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 106/07
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για το συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή είναι αρμόδια για την εξέταση όλων των διοικητικών θεμάτων ή των θεμάτων ερμηνείας που προκύπτουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2)
   
   το άρθρο 50 παράγραφος 4, το άρθρο 58 και το άρθρο 87 παράγραφος 5 του κανονισμού (ΕΚ) αριθ. 883/2004·
   Εκτιμώντας ότι είναι αναγκαίο να διευκρινιστεί η εφαρμογή του άρθρου 50 παράγραφος 4, του άρθρου 58 και του άρθρου 87 παράγραφος 5 του κανονισμού (ΕΚ) αριθ. 883/2004 και να δοθεί η απαραίτητη καθοδήγηση στους φορείς οι οποίοι είναι επιφορτισμένοι με την εφαρμογή αυτών των διατάξεων.
   Ενεργώντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
   ΑΠΟΦΑΣΙΖΕΙ:
   Ι.   Εφαρμογή του άρθρου 50 παράγραφος 4 του κανονισμού (ΕΚ) αριθ. 883/2004
   
   
               1.
            
            
               Ο φορέας που καταβάλλει μια παροχή, πραγματοποιεί αυτεπάγγελτα νέο υπολογισμό, εφόσον ενημερωθεί ότι ο δικαιούχος πληροί τις προϋποθέσεις για την εκκαθάριση παροχής δυνάμει της νομοθεσίας άλλου κράτους μέλους.
               Δεν πραγματοποιείται νέος υπολογισμός στην περίπτωση που οι περίοδοι που συμπληρώθηκαν δυνάμει της νομοθεσίας άλλων κρατών μελών έχουν ήδη ληφθεί υπόψη κατά την εκκαθάριση της παροχής και δεν πραγματοποιήθηκαν νέες περίοδοι μετά την εκκαθάριση της αρχικής παροχής.
               Ωστόσο, εάν συντρέχουν πρόσθετες προϋποθέσεις (εκτός από τη συμπλήρωση περιόδων ασφάλισης), όπως η συμπλήρωση της απαιτούμενης ηλικίας για την εκκαθάριση της παροχής ή μια αλλαγή στον αριθμό των τέκνων που λαμβάνονται υπόψη, απαιτείται η πραγματοποίηση νέου υπολογισμού.
            
         
               2.
            
            
               Ο φορέας που πραγματοποιεί νέο υπολογισμό μιας παροχής την οποία έχει προηγουμένως εκκαθαρίσει, λαμβάνει υπόψη για τον υπολογισμό όλες τις περιόδους ασφάλισης ή/και κατοικίας, καθώς επίσης όλες τις άλλες προϋποθέσεις που πληροί ο δικαιούχος δυνάμει της νομοθεσίας του οικείου και άλλων κρατών μελών κατά την ημερομηνία εκκαθάρισης της παροχής μετά τον νέο υπολογισμό.
            
         
               3.
            
            
               Η σχετική ημερομηνία είναι η ημερομηνία επέλευσης του κινδύνου στο κράτος μέλος στο οποίο πληρούνταν τελευταία οι προϋποθέσεις θεμελίωσης του δικαιώματος.
            
         II.   Εφαρμογή του άρθρου 58 του κανονισμού (ΕΚ) αριθ. 883/2004
   
   
               4.
            
            
               Ο φορέας που προβαίνει σε εκκαθάριση συμπληρώματος σύμφωνα με το άρθρο 58 του κανονισμού (ΕΚ) αριθ. 883/2004 ενημερώνει τον αρμόδιο φορέα οποιουδήποτε άλλου κράτους μέλους, δυνάμει της νομοθεσίας του οποίου ο ενδιαφερόμενος δικαιούται παροχή, η οποία εκκαθαρίζεται σύμφωνα με τις διατάξεις του κεφαλαίου 5 του κανονισμού.
            
         
               5.
            
            
               Ο αρμόδιος φορέας οποιουδήποτε άλλου κράτους μέλους, το οποίο καταβάλλει στον δικαιούχο παροχές δυνάμει του κεφαλαίου 5 του κανονισμού (ΕΚ) αριθ. 883/2004, τον Ιανουάριο κάθε έτους κοινοποιεί στον φορέα, που καταβάλλει το συμπλήρωμα, το ύψος του ποσού των παροχών που καταβάλλεται στον δικαιούχο από την 1η Ιανουαρίου του ιδίου έτους.
            
         III.   Εφαρμογή του άρθρου 87 παράγραφος 5 του κανονισμού (ΕΚ) αριθ. 883/2004
   
   
               6.
            
            
               Όταν ένας ενδιαφερόμενος υποβάλλει αίτηση για την αναθεώρηση αναπηρικής σύνταξης σύμφωνα με τις διατάξεις του άρθρου 87 παράγραφος 5 του κανονισμού (ΕΚ) αριθ. 883/04, δεν είναι απαραίτητη η εκ νέου διεξαγωγή ιατρικών εξετάσεων, υπό την προϋπόθεση ότι οι πληροφορίες που περιέχονται στον φάκελο του δικαιούχου θεωρούνται επαρκείς.
               Εάν δεν συμβαίνει αυτό, ο ενδιαφερόμενος φορέας μπορεί να ζητήσει τη διενέργεια νέων ιατρικών εξετάσεων.
            
         IV.   Δημοσίευση και έναρξη ισχύος
   
   
               7.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η πρόεδρος της Διοικητικής Επιτροπής
         
         Gabriela PIKOROVÁ
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.